ΑΠΟΦΑΣΗ ΤΟΥ ΔΙΚΑΣΤΗΡΙΟΥ (ΔΕΥΤΕΡΟ ΤΜΗΜΑ) ΤΗΣ 17ΗΣ ΟΚΤΩΒΡΙΟΥ 1995. - MINISTRE DES FINANCES ΚΑΤΑ SOCIETE PARDO & FILS ΚΑΙ CAMICAS SARL. - ΑΙΤΗΣΕΙΣ ΓΙΑ ΤΗΝ ΕΚΔΟΣΗ ΠΡΟΔΙΚΑΣΤΙΚΗΣ ΑΠΟΦΑΣΕΩΣ: COUR D'APPEL DE PAU - ΓΑΛΛΙΑ. - ΚΟΙΝΟ ΔΑΣΜΟΛΟΓΙΟ - ΔΑΣΜΟΛΟΓΙΚΕΣ ΚΛΑΣΕΙΣ - ΠΟΤΑ - ΚΡΑΣΙΑ ΠΑΡΑΣΚΕΥΑΣΘΕΝΤΑ ΑΠΟ ΝΩΠΑ ΣΤΑΦΥΛΙΑ - ΣΑΓΚΡΙΑ. - ΣΥΝΕΚΔΙΚΑΣΘΕΙΣΕΣ ΥΠΟΘΕΣΕΙΣ C-59/94 ΚΑΙ C-64/94.



Συλλογή της Νομολογίας του Δικαστηρίου 1995 σελίδα I-03159



Περίληψη

Διάδικοι

Σκεπτικό της απόφασης

Απόφαση για τα δικαστικά έξοδα

Διατακτικό



Λέξεις κλειδιά

++++

Κοινό Δασμολόγιο * Δασμολογικές κλάσεις * Ποτό του τύπου "σαγκρία" αποτελούμενο από κρασί από νωπά σταφύλια κατά το 50 % και πλέον, από εκχυλίσματα φρούτων, από νερό και από ζάχαρη * Κατάταξη στην κλάση 2205 της Συνδυασμένης Ονοματολογίας

Περίληψη

Η κλάση 2205 (βερμούτ και άλλα κρασιά από νωπά σταφύλια, παρασκευασμένα με τη βοήθεια φυτών ή αρωματικών ουσιών) της Συνδυασμένης Ονοματολογίας του Κοινού Δασμολογίου, όπως διατυπώθηκε με τον κανονισμό 2658/87, για τη Δασμολογική και τη Στατιστική Ονοματολογία και το Κοινό Δασμολόγιο, και τον κανονισμό 3174/88, που τον τροποποιεί ως προς το παράρτημά του Ι, έχει την έννοια ότι καλύπτει το ποτό με το όνομα "σαγκρία" αποτελούμενο από κρασί από νωπά σταφύλια κατά το 50 % και πλέον, από νερό, από ζάχαρη και από εκχυλίσματα φρούτων. Πράγματι, το νερό και η ζάχαρη, προστιθέμενα σε εύλογη ποσότητα, δεν μεταβάλλουν τον ουσιώδη χαρακτήρα του ποτού, τον οποίο προσδίδει το αρωματισμένο κρασί.

Διάδικοι

Στις συνεκδικαζόμενες υποθέσεις C-59/94 και C-64/94,

που έχουν ως αντικείμενο δύο αιτήσεις του cour d' appel de Pau (Γαλλία) προς το Δικαστήριο, κατ' εφαρμογήν του άρθρου 177 της Συνθήκης ΕΚ, με τις οποίες ζητείται, στο πλαίσιο των διαφορών που εκκρεμούν ενώπιον του αιτούντος δικαστηρίου μεταξύ

Ministre des Finances

και

Societe Pardo & Fils (C-59/94)

και μεταξύ

Ministre des Finances

και

Camicas SARL (C-64/94),

η έκδοση προδικαστικής αποφάσεως ως προς την ερμηνεία των κλάσεων 2205 και 2206 της Συνδυασμένης Ονοματολογίας του Κοινού Δασμολογίου, όπως διατυπώθηκαν με τον κανονισμό (ΕΟΚ) 2658/87 του Συμβουλίου, της 23ης Ιουλίου 1987, για τη Δασμολογική και τη Στατιστική Ονοματολογία και το Κοινό Δασμολόγιο (ΕΕ L 256, σ. 1), και τον κανονισμό (ΕΟΚ) 3174/88 της Επιτροπής, της 21ης Σεπτεμβρίου 1988, που τροποποιεί το παράρτημα Ι του κανονισμού (ΕΟΚ) 2658/87 του Συμβουλίου, για τη Δασμολογική και τη Στατιστική Ονοματολογία και το Κοινό Δασμολόγιο (ΕΕ L 298, σ. 1),

ΤΟ ΔΙΚΑΣΤΗΡΙΟ (δεύτερο τμήμα),

συγκείμενο από τους G. Hirsch (εισηγητή), πρόεδρο τμήματος, G. F. Mancini και F. A. Schockweiler, δικαστές,

γενικός εισαγγελέας: F. G. Jacobs

γραμματέας: R. Grass

λαμβάνοντας υπόψη τις γραπτές παρατηρήσεις που κατέθεσαν:

* η societe Pardo & Fils και η Camicas SARL, εκπροσωπούμενες από την SCPA Girard, Bournilhas, Citron, δικηγόρους Παρισιού,

* η Γαλλική Κυβέρνηση (υπόθεση C-59/94), εκπροσωπουμένη από την Catherine de Salins, υποδιευθύντρια της Διευθύνσεως Νομικών Υποθέσεων του Υπουργείου Εξωτερικών, και τον Nicolas Eybalin, γραμματέα εξωτερικών υποθέσεων στην ίδια διεύθυνση,

* η Ισπανική Κυβέρνηση (υπόθεση C-64/94), εκπροσωπουμένη από τον Alberto Navarro Gonzales, γενικό διευθυντή της Υπηρεσίας Κοινοτικού Νομικού και Θεσμικού Συντονισμού και την Rosario Silva de Lapuerta, abogado del Estado, μέλος της Νομικής Υπηρεσίας Κοινοτικών Υποθέσεων,

* η Επιτροπή των Ευρωπαϊκών Κοινοτήτων, εκπροσωπουμένη από τους Hendrik van Lier, νομικό σύμβουλο, και Herve Lehmann, δικηγόρο Παρισιού,

έχοντας υπόψη την έκθεση του εισηγητή δικαστή,

αφού άκουσε τον γενικό εισαγγελέα που ανέπτυξε τις προτάσεις του κατά τη συνεδρίαση της 16ης Μαρτίου 1995,

εκδίδει την ακόλουθη

Απόφαση

Σκεπτικό της απόφασης

1 Με δύο αποφάσεις της 8ης Δεκεμβρίου 1993, οι οποίες περιήλθαν στο Δικαστήριο στις 11 και 15 Φεβρουαρίου 1994, το cour d' appel de Pau υπέβαλε, δυνάμει του άρθρου 177 της Συνθήκης ΕΚ, ένα προδικαστικό ερώτημα, πανομοιότυπο και στις δύο υποθέσεις, ως προς την ερμηνεία των κλάσεων 2205 και 2206 της Συνδυασμένης Ονοματολογίας του Κοινού Δασμολογίου, όπως διατυπώθηκαν με τον κανονισμό (ΕΟΚ) 2658/87 του Συμβουλίου, της 23ης Ιουλίου 1987, για τη Δασμολογική και τη Στατιστική Ονοματολογία και το Κοινό Δασμολόγιο (ΕΕ L 256, σ. 1), και τον κανονισμό (ΕΟΚ) 3174/88 της Επιτροπής, της 21ης Σεπτεμβρίου 1988, που τροποποιεί το παράρτημα Ι του κανονισμού (ΕΟΚ) 2658/87 του Συμβουλίου, για τη Δασμολογική και τη Στατιστική Ονοματολογία και το Κοινό Δασμολόγιο (ΕΕ L 298, σ. 1).

2 Το ερώτημα αυτό ανέκυψε στο πλαίσιο δύο διαφορών μεταξύ των εταιριών Pardo & Fils και Camicas, προσφευγουσών στις κύριες δίκες (στο εξής: Pardo και Camicas), και του ministre de Finances, καθού της κύριας δίκης, ως προς τη δασμολογική κατάταξη του ποτού που αποκαλείται σαγκρία.

3 Το 1988 και το 1989, η Pardo και η Camicas, εκτελωνιστές στα γαλλικά τελωνεία, εισήγαγαν στη Γαλλία μεγάλες ποσότητες σαγκρίας προελεύσεως Ισπανίας.

4 Την εποχή εκείνη, υφίσταντο τελωνειακοί δασμοί, για μια μεταβατική περίοδο, μεταξύ του Βασιλείου της Ισπανίας και των άλλων κρατών μελών.

5 Από τη δικογραφία προκύπτει ότι η εν λόγω σαγκρία ήταν μίγμα κρασιών από νωπά σταφύλια (άνω του 50 %), νερού (μεταξύ 30 και 36 %), ζάχαρης και εκχυλισμάτων φρούτων. Η περιεκτικότητά της σε αλκοόλη ανερχόταν σε 6,97 %.

6 Η Pardo και η Camicas δήλωσαν τα εμπορεύματα ως υπαγόμενα στην κλάση 2205, η οποία αφορά τα "βερμούτ και άλλα κρασιά από νωπά σταφύλια, παρασκευασμένα με τη βοήθεια φυτών ή αρωματικών ουσιών". Οι γαλλικές τελωνειακές υπηρεσίες κατέταξαν, εντούτοις, την εν λόγω σαγκρία στην κλάση 2206 00, η οποία αναφέρεται σε "άλλα ποτά που προέρχονται από ζύμωση (π.χ. μηλίτης, απίτης, υδρόμελι)", και η οποία συνεπάγεται την είσπραξη υψηλοτέρων δασμών. Οι εταιρίες Pardo και Camicas προσέφυγαν στα δικαστήρια κατά της κατατάξεως αυτής.

7 Διαπιστώνοντας ότι οι δύο διαφορές που του είχαν υποβληθεί έθεταν το ίδιο ερώτημα ερμηνείας του Κοινού Δασμολογίου, το cour d' appel de Pau αποφάσισε να υποβάλει στο Δικαστήριο το ακόλουθο προδικαστικό ερώτημα:

"Πρέπει το ποτό με το όνομα 'σαγκρία' , που παρασκευάζεται με βάση, κατά το 50 % και πλέον, κρασί από νωπά σταφύλια (κλάση 2204), να κατατάσσεται στην κλάση 2205 ή στην κλάση 2206 του Κοινού Δασμολογίου;"

8 Με διάταξη της 15ης Φεβρουαρίου 1995, ο πρόεδρος του δευτέρου τμήματος του Δικαστηρίου αποφάσισε, σύμφωνα με το άρθρο 43 του Κανονισμού Διαδικασίας, να ενώσει και να συνεκδικάσει τις υποθέσεις C-59/94 και C-64/94 προς διευκόλυνση της προφορικής διαδικασίας και προς έκδοση κοινής αποφάσεως.

9 Προκειμένου να δοθεί απάντηση στο υποβληθέν ερώτημα, πρέπει να σημειωθεί ότι, για την κατάταξη εμπορευμάτων στη Συνδυασμένη Ονοματολογία, τα κείμενα του Κοινού Δασμολογίου που ίσχυαν το 1988 και το 1989 είναι οι προπαρατεθέντες κανονισμοί 2658/87 και 3174/88. Οι συναφείς κλάσεις τους είναι πανομοιότυπες και έχουν ως εξής:

* 2204 κρασιά από νωπά σταφύλια, στα οποία περιλαμβάνονται και τα εμπλουτισμένα με αλκοόλη κρασιά μούστος σταφυλιών άλλος από εκείνον της κλάσης 2009:

(...)

* 2205 βερμούτ και άλλα κρασιά από νωπά σταφύλια, παρασκευασμένα με τη βοήθεια φυτών ή αρωματικών ουσιών:

(...)

* 2206 00 άλλα ποτά που προέρχονται από ζύμωση (π.χ. μηλίτης, απίτης, υδρόμελι):

(...)

10 Αποτελεί πάγια νομολογία ότι, χάριν της ασφαλείας δικαίου και προς διευκόλυνση των ελέγχων, το αποφασιστικό κριτήριο για τη δασμολογική κατάταξη των εμπορευμάτων πρέπει γενικά να αναζητείται στα αντικειμενικά τους χαρακτηριστικά και ιδιότητες, όπως ορίζονται στη διατύπωση της κλάσεως του Κοινού Δασμολογίου και των σημειώσεων επί των τμημάτων ή των κεφαλαίων. Επίσης, για την ερμηνεία του Κοινού Δασμολογίου, κατά πάγια νομολογία, οι σημειώσεις που προηγούνται των κεφαλαίων του Κοινού Δασμολογίου και οι επεξηγηματικές σημειώσεις της Ονοματολογίας του Συμβουλίου Τελωνειακής Συνεργασίας αποτελούν σημαντικά στοιχεία για την ενιαία εφαρμογή του δασμολογίου και μπορούν να θεωρηθούν γι' αυτόν τον λόγο ως χρήσιμα για την ερμηνεία του στοιχεία (απόφαση της 9ης Αυγούστου 1994, C-395/93, Neckermann Versand, Συλλογή 1994, σ. Ι-4027, σκέψη 5).

11 Πρέπει να σημειωθεί ότι το εν λόγω ποτό θα έπρεπε να καταταγεί στην κλάση 2205 αν δεν περιείχε ούτε νερό ούτε ζάχαρη στο μέτρο που αντιστοιχεί ακριβώς στον χαρακτηρισμό των "βερμούτ και άλλων κρασιών από νωπά σταφύλια, παρασκευασμένων με τη βοήθεια φυτών ή αρωματικών ουσιών".

12 Επομένως, πρέπει να εξετασθεί αν η προσθήκη νερού και ζάχαρης επηρεάζει την εν λόγω κατάταξη.

13 Η Γαλλική Κυβέρνηση ισχυρίζεται ότι από το γράμμα της κλάσεως 2205, όπως ακριβώς και από την κλάση 2204, προκύπτει ότι οι κλάσεις αυτές περιλαμβάνουν μόνον τα αμιγή κρασιά που δεν έχουν καμία προσθήκη μη αλκοολούχου ποτού.

14 Εντούτοις, το επιχείρημα αυτό δεν μπορεί να γίνει δεκτό.

15 Συναφώς, πρέπει να υπομνησθούν οι γενικοί κανόνες για την ερμηνεία της Συνδυασμένης Ονοματολογίας που διατυπώνονται στον τίτλο Ι, τμήμα Α, του πρώτου μέρους του παραρτήματος Ι των προπαρατεθέντων κανονισμών 2658/87 και 3174/88.

16 Κατά τον γενικό κανόνα 2 β', πράγματι, "κάθε αναφορά σε μια ύλη μέσα σε ορισμένη κλάση καλύπτει την ύλη αυτή, είτε σε αμιγή κατάσταση είτε αναμεμειγμένη ή και συνδυασμένη με άλλες ύλες (...)". Επομένως, η κλάση 2205 δεν περιλαμβάνει μόνον τα αμιγή κρασιά άνευ προσθήκης νερού.

17 Η ερμηνεία αυτή ενισχύεται από τις επεξηγηματικές σημειώσεις που εξέδωσε το Συμβούλιο Τελωνειακής Συνεργασίας σχετικά με την κλάση 2204. Αυτές αποκλείουν από την κλάση 2204 τα "ποτά με βάση τον οίνο του αριθ. 22.05". Η φράση "με βάση τον οίνο" συνεπάγεται ότι τα ποτά που καλύπτονται από την κλάση 2205 μπορούν μεταξύ άλλων να περιέχουν ορισμένη ποσότητα νερού.

18 Δυνάμει του γενικού κανόνα 3 β', η κατάταξη των αναμεμειγμένων προϊόντων εξαρτάται από την ύλη ή το είδος που προσδίνει σ' αυτά τον ουσιώδη χαρακτήρα τους, οσάκις, όπως εν προκειμένω, το οικείο προϊόν φαίνεται ότι πρέπει να καταταγεί σε δύο κλάσεις χωρίς να εφαρμόζεται ο κανόνας 3 α'.

19 Δεν αμφισβητείται ότι το αρωματισμένο κρασί προσδίδει τον ουσιώδη χαρακτήρα σε ένα ποτό όπως η σαγκρία για την οποία πρόκειται, δεδομένου ότι περιέχει άνω του 50 % κρασί από νωπά σταφύλια, εκχυλίσματα φρούτων, νερό και ζάχαρη. Προστιθέμενα σε εύλογη ποσότητα, το νερό και η ζάχαρη δεν μπορούν να μεταβάλουν τον ουσιώδη χαρακτήρα του αρωματισμένου κρασιού. Επομένως, το ποτό αυτό υπάγεται στην κλάση 2205.

20 Το συμπέρασμα αυτό επιβεβαιώνεται από τις επεξηγηματικές σημειώσεις της Συνδυασμένης Ονοματολογίας που εξέδωσε η Επιτροπή, σύμφωνα με τις οποίες η κλάση 2205 περιλαμβάνει μεταξύ άλλων τα "ποτά με το όνομα σαγκρία παρασκευασμένα με βάση τον οίνο, αρωματισμένα με άρωμα λεμονιού ή πορτοκαλιού, για παράδειγμα".

21 Από τις προεκτεθείσες σκέψεις προκύπτει ότι στο ερώτημα του εθνικού δικαστηρίου πρέπει να δοθεί ως απάντηση ότι η κλάση 2205 της Συνδυασμένης Ονοματολογίας του Κοινού Δασμολογίου, όπως διατυπώθηκε με τους κανονισμούς 2658/87 και 3174/88, έχει την έννοια ότι καλύπτει το ποτό με το όνομα "σαγκρία" αποτελούμενο από κρασί από νωπά σταφύλια κατά το 50 % και πλέον, από νερό, από ζάχαρη και από εκχυλίσματα φρούτων.

Απόφαση για τα δικαστικά έξοδα

Επί των δικαστικών εξόδων

22 Τα έξοδα στα οποία υποβλήθηκαν η Γαλλική Κυβέρνηση, η Ισπανική Κυβέρνηση και η Επιτροπή των Ευρωπαϊκών Κοινοτήτων, οι οποίες κατέθεσαν παρατηρήσεις στο Δικαστήριο, δεν αποδίδονται. Δεδομένου ότι η παρούσα διαδικασία έχει ως προς τους διαδίκους της κύριας δίκης τον χαρακτήρα παρεμπίπτοντος που ανέκυψε ενώπιον του εθνικού δικαστηρίου, σ' αυτό εναπόκειται να αποφανθεί επί των δικαστικών εξόδων.

Διατακτικό

Για τους λόγους αυτούς,

ΤΟ ΔΙΚΑΣΤΗΡΙΟ (δεύτερο τμήμα),

κρίνοντας επί του ερωτήματος που του υπέβαλε με τις αποφάσεις της 8ης Δεκεμβρίου 1993 το cour d' appel de Pau, αποφαίνεται:

Η κλάση 2205 της Συνδυασμένης Ονοματολογίας του Κοινού Δασμολογίου, όπως διατυπώθηκε με τον κανονισμό (ΕΟΚ) 2658/87 του Συμβουλίου, της 23ης Ιουλίου 1987, για τη Δασμολογική και τη Στατιστική Ονοματολογία και το Κοινό Δασμολόγιο, και τον κανονισμό (ΕΟΚ) 3174/88 της Επιτροπής, της 21ης Σεπτεμβρίου 1988, που τροποποιεί το παράρτημα Ι του κανονισμού (ΕΟΚ) 2658/87 του Συμβουλίου, για τη Δασμολογική και τη Στατιστική Ονοματολογία και το Κοινό Δασμολόγιο, έχει την έννοια ότι καλύπτει το ποτό με το όνομα "σαγκρία" αποτελούμενο από κρασί από νωπά σταφύλια κατά το 50 % και πλέον, από νερό, από ζάχαρη και από εκχυλίσματα φρούτων.